33. schôdza NR SR - 4.deň - A. dopoludnia
Dátum: 2014-03-21
Poslanec: Kuffa, Štefan (OĽANO)
Druh vystúpenia: Vystúpenie v rozprave

42. Pán predseda, ja chcem, aby ste ma počúvali. Si predstavte, že aj ja si to vynucujem. Ja počkám. Mi to prepáčte. Ja si to tak nezvyknem vynucovať, ale je mi to vzácne, že tuná sedíte a ja si to tak vysoko vážim, aj včera som si to veľmi ako oceňoval. Lebo keď predseda Národnej rady zíde dole, tuná do týchto sfér, tak to už je naozaj veľmi vážna vec. No a vnímam ako veľmi vážnu vec aj tento zákon, ktorý je tuná v parlamente. Človek má zmiešané pocity z toho všetkého, čo tu odznelo. Aj mne sa bude veľmi ťažko hovoriť. Celkom pôvodne som sa chcel dotknúť naozaj aj zároveň veľmi citlivej, aj veľmi vážnej témy, akou je manželstvo. A keď ma aj požiadali niektorí kolegovia, že by som sa nevyjadril k voľbám, ja som povedal, áno, môžem to urobiť, pokiaľ sa toto tuná dodrží aj v pléne Národnej rady. Ale nemôžem dať tento záväzok. A keďže sa otvárala aj táto otázka volieb, dotknem sa aj ja tejto veci. Lebo rezonujú tu tri veci. To je manželstvo, súdnictvo a voľby. Ja budem mať zase taký iný pohľad, už ako tak tradične. Tak mi to tak prepáčte. Niekedy si tiež naozaj tak pripadám. Možno kolega Martin Poliačik si kladie otázku, že či je z 21. storočia. Tak ja mu tak odkazujem, že aby sa prebral, že je v tom 21. storočí. Súdnictva ja sa dotknem len asi toľko, že mne predsa len jedna vec tuná, pán predseda, vadí. Nemal som to tak v pláne, že sa nejak upriamim hneď v úvode na to, ale mne vadí tam práve tá vec, ktorú tuná moji kolegovia vyzdvihli, a to je zrušenie imunity pre sudcov. A tak ako kolega Podmanický včera tuná rozprával o obchode a dohode, čo je politický obchod, politická dohoda, aj tejto otázky sa dotknem, ja som to včera vo faktickej trošku to tuná spomenul. Ale ja si tuná dovolím povedať, že zrušenie poslaneckej imunity, ako to povedal, že to bola politická dohoda a politická vôľa, teraz mám na mysli imunitu nás, poslancov Národnej rady, nebol ani obchod, ani kšeft, ani dohoda, ale to bol politický omyl nás všetkých. Prepáčte. Ja to hovorím takto veľmi otvorene. Ja si myslím, že to bol naozaj politický omyl. Ja som nestihol už reagovať na pána kolegu Podmanického včera, lebo akurát som ho nejak pol minúty zmeškal. Tak si to tak dovolím ako možno spravodajca tak zhrňovať ako tie niektoré veci. Ale keď už tu sedím jak priklincovaný od rána do večera, tak mi to odpusťte, hej, že sa dotýkam práve aj týchto tém. Takže zrušenie poslaneckej imunity sudcov, a ak by to bolo naozaj na oddelené hlasovanie, tak to tu verejne prehlasujem, hlasoval by som proti. My sa máme opraviť v tom, čo sme urobili zle minulý rok, a neiďme touto cestou. Ja tak vyzývam vás, kolegovia, všetkých, aby sme nešli touto cestou a nerušme poslaneckú imunitu sudcov. K súdnictvu len toľko. Ja viac sa nebudem. Trestnoprávnu. Však trestnoprávnu. Ja sa viac tejto téme nejak tak nebudem venovať. Ale bola tu včera veľmi často slovná prestrelka, ktorá tuná bola, že či je to dohoda, alebo politický obchod, alebo je to obchod. Ja obchod nevnímam ako čosi negatívne, čosi nečestné. Ak je obchod spravodlivý a čestný, na tom nič neni. Aj tuná teraz takto odmietať. Na jednej strane zo strany KDH zaznievajú tuná také tieto prestrelky, že sa nespájajú so SMER-om a výrazne a masívne podporujú Kisku, aby to tak nejako takto oddelili, hej, a na druhej strane boja sa toho, že došlo k nejakej tej dohode. Ja ak by som bol takto označený, že som s vami trebárs obchodoval ako so SMER-om a tak a je to čestný obchod, ide o dobrú vec, a manželstvo je naozaj tak výnimočné a čosi tak úžasné a tak posvätné. My sa nemusíme vracať alebo klásť si takú rečnícku otázku, ako kolega tu kladie, že do akého storočia sa vraciame? My sa vo fylogenéze vraciame úplne na prapôvodné. A nemusíme sa vracať, lebo vďaka Bohu manželstvo ako inštitúcia dodnes je tu zachovaná. A to je to vzácne. Nešliapme po tejto inštitúcii. Dnes skazená spoločnosť a, musím povedať, veľakrát aj tie tlaky zo strany Európskej únie nám podsúvajú tu kadejaké registrované partnerstvá ako nejaké hodnoty. Preto je tuná tento krok a preto je to nevyhnutné, aby tie dve vety boli v tej Ústave Slovenskej republiky. Ja sa teším tomu, že je to tak. A teraz sa pretekať, že kto bol prvý alebo kto bol posledný. Ja som krátko v politike, len dva roky. Ale ešte som len sa uchádzal v podstate o tento mandát poslanca Národnej rady, včera som to spomínal, a na jednej konferencii o rodine Jogo Mikloško to tuná robil pred dva a pol rokmi, dva a pol roka dozadu tu to bolo v kinosále, vtedy, keď som vystúpil a som poukázal na problematiku rodiny. Ja som ešte netušil, že čo ma čaká a že čo to, aký to bude boj ohľadne ako rodiny. Vtedy som to takto povedal. Rodina je hodná ochrany. Aj manželstvo. A pokiaľ by to bolo možné, tak ústavným zákonom. Dnes je to tuná na stole a ja sa teším z toho. Ale neteší ma to, že tak dehonestujúco rozprávame o rodine a tak cynicky. Dodo, prepáč mi, dotknem sa toho včerajšku. Ale spájať manželstvo a rodinu a hovoriť tu o prostitúcii a len tak ako jedným dychom, tak sa mi to nepáči, lebo je to čosi veľmi neúctivé. Pán predseda to tuná povedal. Ale už odhliadnuc, či to povedal, alebo nepovedal, bol by som to aj včera povedal. A ja si stojím za tým, čo hovorím. Ja si stojím za tým. A keď chceš byť taký spravodlivý, tak sa pozri a analyzuj aj dozadu, jak ľudia hlasujú tuná v tomto pléne Národnej rady. Tuná majú tú drzosť, že zvolávajú mimoriadnu schôdzu, odvolávanie predsedu, premiéra, a nehlasujú o tom. Zdrhnú! A to opakovane. Všimol som si to. (Potlesk.) Áno, beriem to, že na druhej strane je päť spôsobov hlasovaní: "za", "zdržal sa", "proti", "nehlasoval" a "neprítomný". Patrí to k tomu, hej. Ale keď ktosi zvoláva túto schôdzu, a potom tuná neni v pléne Národnej rady, áno, aj ja to považujem, nebudem expresívne slová používať, ale považujem to zbabelstvo. Vedel by som vás tu, kolegovia, mnohých vymenovať. Ja tiež sa musím priznať, že veľakrát aj mne chýba odvaha. Aj mne chýba odvaha, ale cez to všetko, alebo mám strach, ale cez to všetko ten strach prekonávam odvahou. A to je tá odvaha aj vtedy, keď hlasujem. A možno aj riskujem práve aj to - a ja mám aký dôvod, aký obchod, že ma ktosi bude spájať so SMER-om? Ja sa spojím s kýmkoľvek, kto pôjde v dobrej veci. A ja som tiež spolupredkladateľom návrhu zákona na ochranu rodiny. Je tam aj môj podpis. Ja sa tomu ani neskrývam, ani sa nebránim, som nič neobchodoval, nič som za to nepýtal. Ja si v politických vyjednávaniach viem predstaviť naozaj ešte jednu vec, a mne tam chýba, jediný kolega Fronc to tuná spomenul, jediný on to spomenul, a mne chýba tento rozmer, keď otvárame Ústavu Slovenskej republiky, aby aj ústavným zákonom, pán predseda, to hovorím veľmi otvorene, aby bol chránený život od prirodzeného počatia po prirodzenú smrť. A to je výhrada vo svedomí, to tiež ako spomenul. To bola tretia vec. To sú tie tri piliere. Pán predseda, keď ste tuná, tak využívam túto chvíľu. Ak by sme toto všetko my, tieto tri piliere, ak by sme dokázali tuná nájsť takýto konsenzus, tuná, v tomto pléne Národnej rady, dovolím si povedať, že táto krajina by napredovala dopredu míľovými krokmi. Nevybíjali by sme si tu energiu na týchto témach a takto ju dehonestovali a takto ju pošliapavali. A ja som rozmýšľal veľmi dlho ako nad tým obchodom, keď to tuná takto rezonovalo, že či je obchod, alebo nie je obchod tuná pri tomto uzatváraní. Hovorím, v tom čistom slova zmysle nikto sa nemusí za to báť. Keď ty čestný obchod uzatváraš, ty si zaplatil spravodlivú cenu, tak aké je pohoršenie nad tým? Ja sa nad týmto nepohoršujem. Ale iná vec, ktorá mi tuná vadí. Iná vec. A to sú práve tieto prezidentské voľby. Ako môžem jedným dychom, tuná to naozaj z lavíc KDH včera veľmi často zaznelo, že my podporujeme, KDH, Kisku. Ale veď to nezodpovedá ani tej vašej predstave a možno tej ideológii, alebo tuná Janko Hudacký, ktorý to tu spomínal, my konzistentne hlasujeme. No len do tej chvíle, kým nevylúčite člena zo svojich radov. Rado Procházka bol ten, ktorý sa zdržal pri registrovaných partnerstvách. Tak aké je to konzistentné hlasovanie? Tak pomenuvávajme veci pravdivo. Nevynechávajme. Lebo keď vytrhávame z kontextu, tak ako vyzerá tá pravda? Je okliesnená, je okresaná. Ja od tohto ambónu tuná vyhlasujem, že ja ako občan tejto republiky Kisku voliť nebudem. Nebudem ho voliť. (Potlesk.) A keď tuná zazneli tieto hlasy, že budú voliť Kisku, ďalšie tu zazneli hlasy, že budú voliť Fica, ja prehlasujem, koho voliť nebudem. A ani to neodporúčam občanom tejto slovenskej našej krajiny. Prečo? Prozaický dôvod. Keď sa ho opýtali, tohto kandidáta, že či vie, čo je to scientológia, ak je len náznak o tom, že je označovaný z toho, prečo ostatní kandidáti z toho neboli označení? Prečo? Ja si kladiem filozofickú otázku - prečo? A keď on bol označovaný a vedel o tom, tak on odpovie na otázku, že či vie, čo je scientológia, tak povie, že nevie? Ak toto povedal, buď je hlúpy, alebo klamal. Tak čo je lepšie, byť hlupákom alebo byť klamárom? Nech nezavádza tento ľud. A jedným dychom KDH tuná vykrikuje, že podporí takéhoto kandidáta na post prezidenta. Pán Boh nech nás uchráni od takéhoto človeka, že by viedol túto krajinu! Boh nech chráni túto krajinu. Je to môj osobný názor a ja si ho dovolím tuná takto povedať. Je to čosi, čo ma vnútorne poburuje. Keď by som už bral hodnotovo a pozeral si, a sledoval som tú politickú kampaň, ak súčasný predseda, a ja tu nebudem teraz, môžte ma spájať, s kým chcete a s kým nechcete, ale dostal otázku, že v prípade, že by bol prezidentom tejto krajiny a že by bol zvolený, Robert Fico odpovedal na otázku, že či by podpísal zákon o registrovaných partnerstvách, jeho odpoveď bola nad hviezdy jasnejšia - nad hviezdy jasnejšia -, len z dvoch slov sa skladala a to sa mi páčilo, ja si chcem vážiť aj svojho súpera, aj podať mu ruku. Ja sa nepotrebujem hanbiť pozrieť sa raz do zrkadla. A keď dostal túto otázku, že či by podporil ako prezident registrované partnerstvá, povedal: "Určite nie." Určite nie. Dve slová, si to môžte pozrieť. Toto povedal: "Určite nie." Kdežto Kiska, jeho odpoveď bola vyhýbavá. A ja nemám rád takéto vyhýbavosti v takých zásadných otázkach. A to je takisto zásadná otázka, ktorá sa dotýka aj tuná momentálne tejto problematiky, a to je ústavný zákon na ochranu rodiny. Budeme sa tuná vykrúcať. Budeme špekulovať o tom, že či tie dve vety sú dôležité, alebo nie sú dôležité. V dnešnej dobe sú veľmi dôležité a sú veľmi podstatné! Veľmi podstatné. Ja sa nebudem prieť, či to predkladal ten, alebo ten. Každý dobrý návrh zákona som ochotný podporiť, každý jeden. A o obchodovaní, tak vám to ešte takto pripomeniem, kolegovia z KDH. Môžte prskať na mňa aj sa hnevať na mňa, ale je tuná nádherný príbeh, a tu je obchod a tu vám poukážem ako na ten obchod, je nádherný biblický príbeh, keď už tak Dodo tuná spomínal jezuitov, Františka, Bibliu, ja si dovolím tiež tuná pomôcť v tejto problematike, je nádherný príbeh Jakubových synov - Jozefovi bratia. Jozef prichádza ku svojim bratom, aby im doniesol poživeň na pole. Pásli ovce jeho bratia. A teraz keď prichádzajú, tak jeho vlastní bratia hovoria takúto vec a hovoria: "Ide snílek, ide snílek, poďme a zabime ho." Jediný Ruben bol z tých bratov ten, ktorý povedal: "Nešpiňme si ruky krvou nevinného brata, hoďme ho do cisterny." A povedal to preto, aby ho potom potajme vyslobodil. Nevedel sa vzoprieť ani vlastným bratom. A tak to urobili. Hodili Jozefa do cisterny a teraz to, čo im doniesol, tak jedli a kuli pikle v podstate ako ďalej. A teraz keď prichádzali madiánski kupci, zdvihli hlavu a teraz pozerajú, prechádzali madiánski kupci, ktorí išli do Egypta, predávali tam, ja neviem, oleje a myrhu a podobne, to nie je podstatné, nebudem to rozvádzať. Ale predali ho za 20 strieborných. A to bol hnusný obchod. Ja sa pýtam teraz KDH, a tuto by som to zrovnával, že toto je odporný obchod, ktorý ja odmietam: Čo ste za to dostali? Čo vám sľúbil ten Kiska? Ja poviem to takto. Vďaka Bohu, že ja som nedal ten hlas vášmu kandidátovi, nedal som, lebo keď by môj hlas prepadol v prospech Kisku, veľmi by ma to mrzelo. Veľmi by ma to mrzelo. Ja som zvedavý, ako toto vysvetlíte svojim voličom, to som veľmi zvedavý. Je našťastie, je šťastie v tom, že to bolo 3,3 % a že ľudia naozaj zoberú rozum do hrsti a zaujmú ten správny postoj. Ja nebudem odporúčať, koho voliť, ale ja hovorím, koho určite nevoliť, a to je tento kandidát. Ja som to už povedal v prvom kole, nebudem ho voliť, ani ho neodporúčam, a keď prejde, v prípade že prejde do druhého kola, ani v druhom kole ho nebudem odporúčať. A viem, prečo som to povedal. Tuná nemusím to už ani takto rozvádzať tuná od rečníckeho pultu. No ale ako sa teraz dostať k rodine a k tejto problematike, hej. (Povedané so smiechom.) Tak mi dovoľte, že by som sa dostal aj k tejto trošku, tej problematike rodiny, a to je naozaj veľmi vážna vec. No, ono je to tak zlé, lebo sa to nesie naozaj v tom duchu a sa to tak teraz prelínajú, ja to vnímam, sú to tri témy: otázka rodiny, súdnictva a v podstate prezidentských volieb. A je to, tá téma je tak nádherná, je tak nevyčerpateľná. Nechcem vás tuná nejak tak otravovať, ale ak dovolíte, tak mám zopár nejakých takých poznámok z tej čmáranice, tak by som si dovolil tuná čosi tak vám odprezentovať, čo mám to tu nachystané. Keď by sme v tej fylogenéze sa vrátili a toto, čo kolega sa pýta, že do akého storočia sa vraciame. Do žiadneho sa nemusíme vracať. Nemusíme sa, lebo rodina ako manželstvo a vzťah ako muža a ženy, ja to poviem ako veriaci človek, a za to sa nehanbím, je v knihe Genezis Prvá kniha Mojžišova: "Boh stvoril človeka ako muža a ženu." Ako muža a ženu ich stvoril. A to nie teraz, že do akého storočia my sa vraciame? Kristus to spečaťuje pred 2 000 rokmi a povyšuje rodinu, a teda manželstvo na sviatostné manželstvo. Boh ako druhá Božská osoba, keď tuná máme vianočné sviatky, neprichádza k nejakej prostitútke, neprichádza k nejakej slobodnej matke, ale prichádza do rodiny, kde je muž a žena. Kde je muž a žena. Takže tento princíp je tuná vidieť. My sa nikde nemusíme vracať. A vďaka Bohu, že to máme zachované podnes. A dnes sme tak skazení, že my sa musíme zákonmi a ústavnými zákonmi chrániť pred tou stupídnosťou, ktorá tuná vo svete je, aj v Európskej únii. To nie je cesta, dovolím si povedať. Ak Európska únia nám chce vstupovať do hodnotového systému, sú na zlej ceste. My nech sme tým svetielkom a my nech zasvietime to svetlo pravdy a spravodlivosti pre celú západnú Európu. My kľudne môžeme byť týmto svetielkom. A keď sa pozriem tak trošku na tú Aničku, kolegyňu, tak ja by som tak miernejšie ako rozprával, a keď sa pozriem aj na kolegyne, tak to je ten Boží lúč, to je ten Boží lúč v tom stvoriteľskom pláne, to je žena. A človek-muž, my sme takí divočáci. A to srdce máš prázdne dovtedy a také divoké srdce a máš ho dovtedy prázdne, kým to nezaplní práve žena. Tu je ten voľný priestor, ktorý ty tam v tom srdci máš, a ten voľný priestor v tom srdci máš práve pre ženu a to je ten Boží lúč. Ja som to už tak vtipne tuná rozprával, že keď porovnávame muža a ženu, a to som tak aj rozprával, že muž, ktorý je trošku krajší od čerta, tak je hotový švihák, hej, ale žena nie. Žena je naozaj nádherná a v skutočnosti je to naozaj tak, že takisto aj žena má tú prirodzenú túžbu, aby k niekomu priľnula, a to je muž. A nie tuná, jak sa tuná nahovára, že žena pôjde, bude priťahovaná ženou a muž mužom. Mladým ľuďom to rozprávam, nenechajte sa pomýliť a nenechajte sa veľa pomýliť falošnými prorokmi, ktorí tu od tohto ambónu vystupujú, tu od tohto rečníckeho pultu. Nenechajte sa pomýliť, lebo to je veľmi zlá cesta. A každý z nás nesie zodpovednosť za to, každý jeden z nás. Ty nie si hocikto, ale si poslancom Národnej rady a nesieš za to plnú zodpovednosť. Možno raz aj tvoje deti budú tie, ktoré budú mať s tým veľký problém. Dnes vo svete sa deje to, že mladí ľudia a možno deti strácajú svoju identitu. To je to, čo včera tuná kolega ako spomínal, tu také obscénnosti ako pochvaľoval. Ja som tuná spomínal, Uganda, ktorá v 80. rokoch mala postihnutých na AIDS v celonárodnom priemere viac ako 15 %. Nízkoprahové projekty, ktoré ako zaviedli a boli tie, ktoré sa zamerali na predmanželskú zdržanlivosť a na zdržanlivosť ako takú, čudujte sa svetu, za 20 rokov bol tuná úspech. Táto krajina porazila tento AIDS. Nie úplne, ale výrazne viac, ako raz toľko sa znížili ochorenia AIDS. Byť verný jednému manželovi a byť zdržanlivý. Ja viem, že to nie je ľahké, ale tu nie je cesta ako antikoncepcia, ako keby sme my neverili našim deťom, však my ich musíme na to učiť a hneď aj na to navádzať. James Dobson to jasne rozpráva, je psychiater detský aj psychológ, a hovorí, nebojme sa týmto mladým ľuďom predostrieť túto vec. A ja verím, že to dokážu, a mladí ľudia na Slovensku moju dôveru majú. Nemusíme sa toho báť. A v tej Ugande z 15 % behom 20 rokov do roku, začiatkom 80. rokov to bolo vyše 15 % nakazení populácie na chorobu HIV a v tom nasledujúcom, po tých 20 rokoch, roku 2000, tak to bolo menej ako 6 %. Vidíme, že tuná prichádza aj výsledok. Rodina je základnou bunkou spoločnosti. A to chcem tak povedať, že nie je to prázdna fráza. Ja nad touto frázou, v úvodzovkách frázou, som veľmi dlho rozmýšľal. Som absolventom Filozofickej fakulty, pán predseda takisto, takže to vie, akú to má silu a jednak aj logické uvažovanie, aj slovo akú má silu. A ja som veľmi silne nad tým ako rozmýšľal, že či je to pravdivé, alebo neni to pravdivé. A zamyslel som sa vtedy veľmi vážne nad tým, keď Benedikt XVI. to povedal, a to už tu vyznievalo, ako keby to bolo niečo opotrebované. Neni to opotrebované, ale v tej súvislosti človek si kladie otázku, ja som to spomínal tuná, ale tí, ktorí ste to nepočuli, tak to zopakujem. Ja som si položil základnú otázku, že čo je teda základom tej rodiny. A základom rodiny je manželstvo. A to je toto, čo máme dnes na stole. Manželstvo, dnes to musíme zvýrazniť, medzi mužom a ženou. Ale keď ideš v tom logickom uvažovaní ešte ďalej, v tom slede dozadu, tak si kladieš ďalej otázku a hľadáš na ňu úprimnú odpoveď: Čo je základom manželstva? Základom manželstva je taká obyčajná prapôvodná vec a tou je láska a bez lásky by tuná nebolo ani rodiny, ani detí, ani spoločnosti, ak by sme toto tuná nemali. Ak by tuná nebola láska, nebolo by manželstva, ak by nebolo manželstva, nebolo by rodiny. Znie to možno veľmi prozaicky, ale je to jednoducho tak. Človek je predovšetkým sociálnou bytosťou a práve ten proces socializácie a ten primárny proces socializácie prebieha v rodine a podľa možnosti v úplnej rodine. To dieťa, ktoré je z neúplnej rodiny, nie je menejcenné, to ja nikdy nepoviem, ani som to nikdy nepovedal, ale jednu vec poviem, a čo má menej, je menej šťastné. Pýtajte sa tých detí, či chýba ti otec, keď nemá otca. Pýtajte sa tých detí, keď chýba matka, či ti chýba matka. Úplná rodina, to je čosi, čo je perfektné. To myslím si, že nejak, no dneska žijeme takú dobu, ktorú to musíme takto zvýrazňovať, ale to je šťastná rodina, práve kde je úplná, kde nechýba ani otec, ani matka. A to je ten proces socializácie. A proces socializácie, ten začína oveľa skôr, ako si myslíme. Ten začína už v prenatálnom období a vtedy je aj ten otec potrebný. To už nechcem nejak tak ďalej ako začínať. Ale prišiel tuná aj kolega Rado Procházka a ja som tuná spomínal tie prezidentské voľby. A, Rado, ty ak by si chcel byť naozaj lídrom pravice, a ja ťa teraz aj takto vyzvem tuná, no, teraz si prišiel tuná, vidíš, ale ja ti tak poviem. A už keď si tak označovaný a včera si tu bol označovaný za toho lídra pravice. Ja lídra pravice si predstavujem tak, že by si ty vyzval Kisku a on aby sa vzdal v prospech teba, a nie naopak, že ty v prospech neho. (Potlesk.) Naopak by som to urobil. Vtedy by si bol lídrom pravice a vtedy by som povedal, že ten Rado je skutočný chlap. Ale do opačného garde by som nešiel, aby si ty odporúčal, že by tuná človek, ktorý je len podozrivý zo scientológie, aby si odporúčal voličskej základni, aby takéhoto človeka volili. No, prepáčte, vidíte, no to je ťažko rozprávať o rodine tuná, keď toľko tém sa tuná, tak tri témy sa zlejú a už je to problém sa tu z toho vymotať. Len muž, ktorý prijíma ženu ako dar, cíti sa skutočným mužom. A my muži chceme byť skutočnými mužmi aj skutočným chlapom. Lebo keď skutočnému chlapovi povieš, že to je taká baba, no tak to je veľmi silná urážka. A byť tým skutočným mužom, ale to je tak, že ja som galantný a tolerantný a akceptujem tú ženu a prijímam tú ženu. Nepozerám sa na tú ženu len chlípnymi očami a zmyselnosťou. Áno, aj ľudská sexualita patrí ako k tomu, ale nemôžeme ju zredukovať len na pudovosť a živočíšnu ríšu, lebo to by bola dehonestácia aj ľudskej sexuality. My nedokážeme o ľudskej sexualite ani slušne rozprávať a na úrovni sa baviť a vidím, koľkokrát je to tuná aj v pléne Národnej rady. Láska je obetou a sebazáporom. Ja som to tak spomínal, práve v tej láske to je také, že ja chcem tomu druhému dobre. To je skutočná láska. Ja si viem dokonca predstaviť, že sa majú radi, ale v tom naozaj, a že sú dve priateľky v tom čistom slova zmysle. Lenže dneska je prekrúcanie pojmov. Keď poviem, že mám priateľa alebo žena povie, že priateľka, tak už všelijako je to spájané, alebo ja ako muž keď poviem, tak to musí byť hneď frajerka. Nie. A to je priateľstvo v tom čistom slova zmysle, kde naozaj je ten prejav náklonnosti a lásky. A to je to, že zle chápeme lásku a mnohé iné pojmy a toto je ten veľký problém. Ja myslím, že sa prihlásim ešte asi do tej ústnej rozpravy, lebo sa mi to tak zlieva tuná. Ale na záver by som chcel len potvrdiť to, že tie dve vety navyše v Ústave Slovenskej republiky, teším sa, že sú tuná a že prichádzajú práve v tejto chvíli, ktorá je tuná. Takže sa teším, že je tu takýto návrh zákona. Ešte celkom si dovolím tuná tých kádehákov, keď som tak spomínal, tak Lojza Přidala si dovolím ešte takto spomenúť tuná v jednej súvislosti, keď tu bol Martin Chren za týmto rečníckym pultom a predkladal tu návrh zákona, súvisí to s rodinou, a tuná predkladal návrh zákona, kde manželia, ktorí majú dieťa vo veku do 6 rokov, tak aby mali isté výhody, trebárs aby sa dostali k sociálnemu bytu. Čo ja som ako pochválil. A Lojzo Přidal tuná povedal takúto vec, že kde sú slobodné matky? Ja som vtedy vtipne odpovedal, že nech sa taká žena vydá a problém je vyriešený, nie. Áno, ja som to povedal úsmevne, ale aj zároveň veľmi vážne. Lebo sociologické výskumy, ktoré robili v Amerike, tak boli také, že keď sa podporovali slobodné matky a boli zvýhodňované, začali sa rodiť deti mimo manželstva. Akonáhle priškrtili a menej ich zvýhodňovali, tak odrazu sa začali deti rodiť v manželstve. A bol pokles pôrodu mimo manželstva. Je to sociologický jav a bol som veľmi prekvapený, že jak ste to tuná vyzdvihovali, tie kresťanské hodnoty, a práveže ty si to hovoril, trošku mi to aj vadilo v tej chvíli, nemal som tam tú príležitosť a ten priestor, aby som ja na to reagoval. Ale teraz si dovolím to pripomenúť. Nie je to tá správna cesta, lebo manželstvo medzi mužom a ženou má mať výhodu, má aj zod-po-ved-nosť. Nielen majú svoje práva, majú aj povinnosti, aj tá zodpovednosť. A preto tá rodina, a rodina uzatvorená medzi mužom a ženou, musí byť chránená a, ja sa nebojím to povedať, aj zvýhodnená aby bola. Preto tento ústavný návrh zákona podporím cez to všetko, čo tuná už včera som si vypočul a ešte možnože si aj dnes vypočujem. Ďakujem za pozornosť. (Potlesk.)